32003R1644
L 245/10
JURNALUL OFÍCIAL AL UNIUNII EUROPENE
REGULAMENTUL (CE) NR. 1644/2003 AL PARLAMENTULUI EUROPEAN ȘI AL CONSILIULUI
din 22 iulie 2003
de modificare a Regulamentului (CE) nr. 1406/2002 de înființare a unei Agenții Europene pentru Siguranță Maritimă
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 80 alineatul (2),
având în vedere propunerea Comisiei (1),
având în vedere avizul Curții de Conturi (2),
având în vedere avizul Comitetului Economic și Social European (3),
hotărând în conformitate cu procedura prevăzută la articolul 251 din tratat (4),
întrucât:
(1)
Anumite dispoziții ale Regulamentului (CE) nr. 1406/2002 al Parlamentului European și al Consiliului din 27 iunie 2002 de înființare a unei Agenții Europene pentru Siguranță Maritimă (5) ar trebui armonizate cu Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (6) (denumit în continuare „regulamentul financiar”), în special articolul 185.
(2)
Principiile generale și limitele care reglementează dreptul de acces la documente, menționat la articolul 255 din tratat, au fost prevăzute în Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (7).
(3)
La adoptarea Regulamentului (CE) nr. 1049/2001, cele trei instituții au convenit printr-o declarație comună ca agențiile și organismele similare să aibă norme conforme regulamentului în cauză.
(4)
Se recomandă, prin urmare, includerea în Regulamentul (CE) nr. 1406/2002 a dispozițiilor necesare pentru ca Regulamentul (CE) nr. 1049/2001 să fie aplicabil Agenției Europene pentru Siguranță Maritimă, precum și a unei dispoziții privind căile de atac în cazul în care accesul la documente este refuzat.
(5)
Se recomandă, prin urmarea, modificarea în consecință a Regulamentului (CE) nr. 1406/2002,
ADOPTĂ PREZENTUL REGULAMENT:
Articolul 1
Regulamentul (CE) nr. 1406/2002 se modifică după cum urmează:
1.
La articolul 4:
(a)
alineatul (1) se înlocuiește cu următorul text:
„(1) Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (8) se aplică documentelor deținute de Agenție.
(b)
alineatul (3) se înlocuiește cu următorul text:
„(3) Consiliul de administrație adoptă modalitățile practice de aplicare a Regulamentului (CE) nr. 1049/2001 în termen de șase luni de la intrarea în vigoare a Regulamentului (CE) nr. 1644/2003 al Parlamentului European și al Consiliului din 22 iulie 2003 de modificare a Regulamentului (CE) nr. 1406/2002 de înființare a unei Agenții Europene pentru Siguranță Maritimă (9).
(c)
se adaugă următorul alineat:
„(5) Deciziile luate de Agenție în temeiul articolului 8 din Regulamentul (CE) nr. 1049/2001 pot face obiectul unei plângeri adresate Ombudsman-ului sau al unei acțiuni înaintate Curții de Justiție a Comunităților Europene, în conformitate cu articolele 195 și, respectiv, 230 din Tratatul CE.”
2.
Articolul 10 alineatul (2) litera (b) se înlocuiește cu următorul text:
„(b)
adoptă raportul anual privind activitățile Agenției și îl înaintează până la 15 iunie Parlamentului European, Consiliului, Comisiei, Curții de Conturi și statelor membre.
Agenția înaintează anual autorității bugetare toate informațiile pertinente pentru rezultatul procedurilor de evaluare.”
3.
La articolul 18:
(a)
alineatele (3), (4), (5) și (6) se înlocuiesc cu următorul text:
„(3) Directorul executiv întocmește un proiect de buget estimativ al veniturilor și cheltuielilor Agenției pentru anul următor și îl înaintează Consiliului de administrație, însoțit de o schemă de personal.
(4) Există un echilibru între venituri și cheltuieli.
(5) În fiecare an, Consiliul de administrație întocmește, pe baza proiectului de buget estimativ al veniturilor și cheltuielilor, bugetul estimativ al veniturilor și cheltuielilor Agenției pentru anul financiar următor.
(6) Acest buget estimativ, care cuprinde un proiect de schemă de personal și un program de lucru provizoriu, este înaintat până la 31 martie de către Consiliul de administrație Comisiei și statelor cu care Comunitatea a încheiat acorduri în temeiul articolului 17.”;
(b)
se adaugă următoarele alineate:
„(7) Bugetul estimativ este înaintat de către Comisie Parlamentului European și Consiliului (denumite în continuare «autoritatea bugetară»), împreună cu proiectul preliminar al bugetului general al Uniunii Europene.
(8) Pe baza bugetului estimativ, Comisia introduce în proiectul preliminar de buget general al Uniunii Europene estimările pe care le consideră necesare pentru schema de personal și valoarea subvențiilor care sunt alocate din bugetul general, pe care le înaintează autorității bugetare în conformitate cu articolul 272 din tratat.
(9) Autoritatea bugetară autorizează alocarea de subvenții Agenției.
Autoritatea bugetară adoptă schema de personal a Agenției.
(10) Bugetul se adoptă de către Consiliul de administrație. El devine final după adoptarea finală a bugetului general al Uniunii Europene. După caz, se modifică în consecință.
(11) Consiliul de administrație notifică autoritatea bugetară, cât mai curând posibil, cu privire la intenția sa de a aplica orice proiect care poate avea implicații financiare semnificative asupra finanțării bugetului, în special orice proiecte privind proprietăți, precum închirierea sau cumpărarea de clădiri. Consiliul de administrație informează Comisia cu privire la aceasta.
Atunci când o ramură a autorității bugetare și-a notificat intenția de a emite un aviz, aceasta înaintează avizul Consiliului de administrație în termen de șase săptămâni de la data notificării proiectului.”
4.
Articolul 19 se înlocuiește cu următorul text:
„Articolul 19
Execuția și controlul bugetar
(1) Directorul executiv execută bugetul Agenției.
(2) După fiecare an financiar, până la 1 martie, contabilul Agenției transmite contabilului Comisiei conturile provizorii, însoțite de un raport privind managementul bugetar și financiar pentru exercițiul financiar în cauză. Contabilul Comisiei centralizează conturile provizorii ale instituțiilor și ale organismelor descentralizate, în conformitate cu articolul 128 din regulamentul financiar general.
(3) După fiecare an financiar, până la 31 martie, contabilul Comisiei înaintează Curții de Conturi conturile provizorii ale Agenției, însoțite de un raport privind managementul bugetar și financiar pentru anul financiar în cauză. Raportul privind managementul bugetar și financiar pentru anul financiar în cauză este înaintat și Parlamentului European și Consiliului.
(4) La primirea observațiilor Curții de Conturi privind conturile provizorii ale Agenției, în temeiul articolului 129 din regulamentul financiar general, directorul executiv stabilește pe propria răspundere conturile finale ale Agenției și le înaintează Consiliului de administrație în vederea obținerii avizului acestuia.
(5) Consiliul de administrație își dă avizul privind conturile finale ale Agenției.
(6) După fiecare an financiar, până la 1 iulie, directorul executiv înaintează conturile finale Parlamentului European, Consiliului, Comisiei și Curții de Conturi, însoțite de avizul Consiliului de administrație.
(7) Conturile finale se publică.
(8) Directorul executiv trimite Curții de Conturi un răspuns la observațiile acesteia până la 30 septembrie. El trimite acest răspuns și Consiliului de administrație.
(9) Directorul executiv prezintă Parlamentului European, la solicitarea acestuia, toate informațiile necesare pentru aplicarea în bune condiții a procedurii de descărcare de gestiune pe anul financiar în cauză, în conformitate cu articolul 146 alineatul (3) din regulamentul financiar general.
(10) Până la data de 30 aprilie a anului N + 2, Parlamentul European, pe baza recomandării Consiliului, care hotărăște cu majoritate calificată, îl descarcă de gestiune pe directorul executiv al Agenției pentru aplicarea bugetului din anul N.”
5.
Articolul 21 se înlocuiește cu următorul text:
„Articolul 21
Dispoziții financiare
Regulamentul financiar aplicabil Agenției se adoptă de Consiliul de administrație, după consultarea Comisiei. Acesta nu se îndepărtează de dispozițiile Regulamentului (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate în articolul 185 din Regulamentul Consiliului (CE, Euratom) nr. 1605/2002 privind regulamentul financiar aplicabil bugetului general al Comunităților Europene (10), cu excepția cazului în care acest lucru este necesar datorită cerințelor specifice de funcționare a Agenției, iar Comisia și-a dat în prealabil acordul.
Articolul 2
Prezentul regulament intră în vigoare în prima zi a lunii următoare publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 iulie 2003.